A4-0107/98

Päätöslauselma Euroopan unionin laajenemisen vaikutuksista yhteistyöhön oikeus- ja sisäasioissa

Euroopan parlamentti, joka

- ottaa huomioon ratifiointia odottavan Amsterdamin sopimuksen, Euroopan unionista tehdyn sopimuksen uuden VI osaston «Määräykset poliisiyhteistyöstä ja oikeudellisesta yhteistyöstä rikosasioissa» sekä EY:n perustamissopimuksen uuden IV osaston (entinen III a osasto) «Viisumi-, turvapaikka- ja maahanmuuttopolitiikka sekä muu henkilöiden vapaaseen liikkuvuuteen liittyvä politiikka»,

- ottaa huomioon komission Agenda 2000 -tiedonannon: Kohti vahvempaa ja laajempaa unionia (KOM(97)2000 - C4-0371/97) liittyen yksittäisten Keski- ja Itä-Euroopan valtioiden mahdollisuuksiin liittyä Euroopan unionin jäseniksi,

- ottaa huomioon Eurooppa-neuvoston Strasbourgin (8. ja 9. joulukuuta 1989), Kööpenhaminan (21. ja 22. kesäkuuta 1993), Essenin (9. ja 10. joulukuuta 1994), Madridin (15. ja 16. joulukuuta 1995) ja Luxemburgin (12. ja 13. joulukuuta 1997) kokouksissaan esittämät päätelmät,

- ottaa huomioon 19. marraskuuta 1997 antamansa päätöslauselman Amsterdamin sopimuksesta (CONF 4007/97 - C4-0538/97) ((EYVL C 371, 8.12.1997, s. 99.)),

- ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17 ja s. 31.)) sekä 18. joulukuuta 1997 antamansa päätöslauselman Eurooppa-neuvoston Luxemburgissa 21. marraskuuta sekä 12. ja 13. joulukuuta 1997 pidettyjen kokousten päätelmistä ja Luxemburgin puheenjohtajuuskaudesta ((Kyseisen istunnon pöytäkirja, osa II, kohta 8.)),

- ottaa huomioon kansalaisvapauksien ja sisäasiain valiokunnan 8. lokakuuta 1997 antaman lausunnon komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((Julkaistu mietinnössä A4-0368/97.)),

- ottaa huomioon työjärjestyksensä 148 artiklan,

- ottaa huomioon kansalaisvapauksien ja sisäasiain valiokunnan mietinnön sekä institutionaalisten asioiden valiokunnan lausunnon (A4-0107/98),

A. ottaa huomioon, että Keski- ja Itä-Euroopan kansat ovat kommunististen järjestelmien romahdettua ja itsensä rauhanomaisesti vapautettuaan ryhtyneet suurin ponnisteluin rakentamaan demokraattisia oikeusvaltioita,

B. ottaa huomioon, että jokaisella Euroopan maalla, jolla on vakaat oikeusvaltioon kuuluvat, demokraattiset instituutiot, on periaatteessa oikeus liittyä halutessaan osaksi Euroopan unionia,

C. on tietoinen niistä huomattavista ponnisteluista, joita tarvitaan pyrittäessä vuosikymmeniä kestäneen totalitäärisen hallinnon jälkeen luomaan oikeusvaltio ja kouluttamaan uusi johto ja uudet hallintovirkamiehet, tuomarit, syyttäjät ja poliisit,

D. vahvistaa Kööpenhaminan Eurooppa-neuvoston vuonna 1993 hyväksymät neljä kriteeriä, joissa määrätään yhteisön säännösten hyväksymisen lisäksi muut Keski- ja Itä-Euroopan valtioiden liittymisen ehdot, esimerkiksi vakaat toimielimet, joilla turvataan demokratia, oikeusvaltio, ihmisoikeuksien turvaaminen ja vähemmistöjen kunnioittaminen ja niiden suojelu sekä kyky ottaa vastuulleen jäsenyyden tuomat velvoitteet, jotka liittyvät yhteisön säännöstöön,

E. katsoo, että unionin velvollisuus on laajenemisneuvotteluvaiheessa edistää oikeusvaltion periaatteiden kattavaa kunnioittamista jäsenyyttä hakevissa maissa,

F. katsoo, että monissa jäsenehdokasmaissa vaaditaan vielä huomattavia ponnisteluja järjestäytyneen rikollisuuden torjunnassa (erityisesti autovarkauksien, ihmiskaupan, huumekaupan, rahanpesun, tavaramerkkisuojan alalla) sekä turvapaikkaoikeudessa, lahjonnan torjunnassa, tehokkaan tulliviranomaisen kehittämisessä sekä yksityisyyden suojelussa,

G. ottaa huomioon kolmannen pilarin kysymyksissä tehtävän yhteistyön, joka on kehittynyt Euroopan unionin ja Keski- ja Itä-Euroopan jäsenyyttä hakevien maiden välille ja jonka huomattava laajentaminen on sisällytettävä jo liittymistä edeltävään strategiaan ja rakenteelliseen vuoropuheluun rajojen avaamisen synnyttämien haasteiden vuoksi,

H. on tietoinen siitä, että Amsterdamin sopimuksen johdosta Euroopan unioni tai Euroopan yhteisö joutuvat selviytymään kunnianhimoisesta ohjelmasta, jonka tavoitteena on luoda turvapaikkaoikeutta ja maahanmuuttoa sekä poliisin ja oikeusviranomaisten yhteistyötä rikosasioissa koskevat eurooppalaiset lait; toteaa, että tämä muuttaa huomattavasti yhteisön säännöstöä liittymismenettelyn yhteydessä asettaen uusia valtavia haasteita jäsenyyttä hakeville maille,

I. pitää mielessä Amsterdamin sopimuksen määräyksen (EY:n perustamissopimuksen uusi 62 artikla), jonka mukaan viiden vuoden kuluessa Amsterdamin sopimuksen voimaantulosta on vahvistettava viisumi-, turvapaikka- ja maahanmuuttosäännöksiin sekä muihin henkilöiden vapaata liikkuvuutta koskeviin toimintapolitiikkoihin liittyvät toimenpiteet,

J. ottaa huomioon Euroopan unionista tehdyn sopimuksen uuden 29 artiklan (entinen K.1 artikla), jonka mukaan unionin tavoitteena on antaa kansalaisille korkeatasoinen suoja vapauteen, turvallisuuteen ja oikeuteen perustuvalla alueella, ennen kaikkea poliisi- ja tulliviranomaisten ja muiden toimivaltaisten viranomaisten aiempaa tiiviimmän yhteistyön avulla, Europolia käyttämällä sekä oikeusviranomaisten aiempaa tiiviimmällä yhteistyöllä ja lähentämällä rikosasioita koskevia jäsenvaltioiden säännöksiä toisiinsa,

K. ottaa huomioon, että ajankohta, jolloin näitä politiikkoja on kehitettävä ja turvapaikka- ja maahanmuuttokysymykset sisällytettävä yhteisöpolitiikkaan, osuu suunnilleen yhteen sen ajanjakson kanssa, jolloin laajentumisneuvotteluissa siirrytään ratkaisevaan vaiheeseen tai jolloin neuvottelut ehkä saadaan jopa lähes päätökseen;

L. ottaa huomioon sen tosiasian, että ulkorajojen tulliviranomaisella on varsinaisten tehtäviensä hoidon ohella myös erityinen vastuu kiellettyjen tavaroiden (huumeiden, aseiden, ydinaineiden jne.) maahantuonnin torjunnasta;

1. Vaatii neuvostoa, komissiota ja jäsenvaltioita käyttämään hyväksi kaikkien kymmenen keski- ja itäeurooppalaisen jäsenehdokasvaltion kanssa käytäviä jäsenyysneuvotteluja sekä niitä intensiivisempiä neuvotteluja, joita aiotaan käydä pisimmälle edenneiden ehdokkaiden kanssa, samoin kuin Eurooppa-konferenssia, siten että näiden neuvottelujen yhteydessä valmistetaan jäsenyyttä hakevia maita Euroopan unionista tehdyn sopimuksen (Amsterdamin jälkeisessä) VI osastossa ja EY:n perustamissopimuksen (Amsterdamin jälkeisessä) IV osastossa esitettyjen tavoitteiden yhteiseen toteuttamiseen;

2. Vaatii, ettei Euroopan unioni korosta jäsenyyttä hakevien maiden kanssa käytävissä neuvotteluissa vain poliisi- ja oikeusviranomaisten yhteistyötä vaan myös oikeusvaltion periaatteiden edistämistä ja vahvistamista ja erityisesti liittymistä kansainvälisiin ihmisoikeuksia, turvapaikkaoikeuksia ja lasten oikeuksia koskeviin sopimuksiin ja niiden täysimääräistä noudattamista, kuolemanrangaistuksen lopullista poistamista, kaiken syrjinnän poistamista, vähemmistöjen ja vähemmistökielten kunnioittamista sekä henkilökohtaisten tietojen ja yksityiselämän suojaa;

3. Katsoo, että olivatpa jäsenyyttä hakevien maiden valmistelutoimet mitkä tahansa, laajentuminen voi vaikeuttaa seuraavien oikeus- ja sisäasioihin liittyvien Amsterdamin sopimuksen määräysten tyydyttävää toteuttamista:

- niiden toimenpiteiden toteuttaminen viiden vuoden kuluessa Amsterdamin sopimuksen voimaantulosta, jotka koskevat ulkorajojen ylittämistä, tarkastusten lopettamista sisärajoilla, turvapaikkaoikeutta ja maahanmuuttoa, joilla pyritään varmistamaan henkilöiden vapaa liikkuvuus (61/73 i artikla)

- mahdollinen päätös 189 b artiklassa (67/73 o artikla) tarkoitetun menettelyn soveltamisesta näihin kysymyksiin

- päätös tiiviimmän yhteistyön toteuttamisesta (40/K.12 artikla);

4. Katsoo välttämättömäksi, että oikeus- ja sisäasioihin liittyviä määräyksiä tarkistetaan samalla kun suoritetaan institutionaaliset uudistukset, jotka täytyy toteuttaa ennen ensimmäistä laajenemista;

5. Ilmaisee olevansa huolestunut vaarasta, jota laajeneminen lisää, että yhteisön oikeusalue pirstoutuu 35 artiklan/K7 artiklan määräysten mahdollistamalla tavalla kun on kyse tuomioistuimen toimivallasta antaa ennakkoratkaisuja Euroopan unionista tehdyn sopimuksen VI osastoon kuuluvissa asioissa;

6. Suhtautuu myönteisesti oikeus- ja sisäasiainministerien neuvoston kokouksessaan 29. ja 30. tammikuuta 1998 tekemään päätökseen esittää jäsenyyttä hakevissa maissa toimiville ministerikollegoilleen järjestäytyneen rikollisuuden torjuntaa koskevien liittymistä edeltävien sopimusten tekemistä ja kehottaa neuvostoa antamaan kolmannen pilarin piiriin kuuluvien yhteisön säännösten kansalliseen lainsäädäntöön sisällyttämiselle ja täytäntöönpanolle nykyistä enemmän painoa kun laajenemista valmistellaan;

7. Muistuttaa komissiota tämän velvollisuudesta asettaa kymmenen jäsenyyttä hakevan maan kehitystä koskevissa vuosittaisissa kertomuksissa erityistä painoa perusvapauksien, ihmisoikeuksien toteutumiseen erityisesti lapsen oikeuksia koskevan yleissopimuksen täytäntöönpanossa tapahtuneeseen edistymiseen, sekä vähemmistöjen oikeuksien toteutumiseen, oikeusvaltion lujittumiseen, syrjinnän poistamiseen ja siihen, että jatkuvasti laajeneva yhteisön säännöstö sisällytetään laajasti kansalliseen lainsäädäntöön;

8. Aikoo päättäväisesti mahdollistaa Keski- ja Itä-Euroopan valtioiden sekä ajan mittaan myös jäsenyyttä hakevien maiden naapurimaiden nykyistä laajemman osallistumisen Euroopan unionin ohjelmiin - tämä koskee ennen kaikkea virkamiesten koulutus- ja opetusohjelmia ja poliisi- ja oikeusviranomaisten vaihto-ohjelmia - ja korottaa näihin ohjelmiin osoitettuja määrärahoja tämän mukaisesti;

9. Vetoaa komissioon, tuomioistuimeen, Europoliin, perustuslakituomioistuimiin ja korkeimpiin oikeuksiin sekä jäsenvaltioiden poliisiviranomaisiin pyytäen näitä huolehtimaan nykyistä tehokkaammin yhteisön ohjelmia hyväksi käyttäen tai kahdenvälisin toimin jäsenyyttä hakevien maiden oikeus- ja poliisiviranomaisten jatko-opiskelusta ja jatkokoulutuksesta ja huomauttaa, että tällä on erittäin suuri merkitys kaikkien jäsenyyttä hakevien maiden toivomalle nopealle liittymiselle Schengenin sopimukseen;

10. Esittää Euroopan sisäisen turvallisuuden akatemian perustamista Euroopan unionin ja jäsenyyttä hakevien maiden nykyiselle raja-alueelle kouluttamaan Euroopan unionin ja jäsenyyttä hakevien maiden poliisi- ja rajavalvontaviranomaisia ja valmistamaan näitä yhteisön oikeuden soveltamiseen ja yhteisten ja yhteisön toimenpiteiden toteuttamiseen;

11. Pyytää, että Europol ja jäsenyyttä hakevien maiden toimivaltaiset poliisiviranomaiset tekevät järjestelmällistä yhteistyötä Europol-yleissopimuksen astuttua voimaan;

12. Pyytää, että Euroopan unionista tehdyn sopimuksen (Amsterdamin jälkeisessä) VI osastossa esitetyt poliisi- ja oikeusviranomaisten yhteistyötoimet ulotetaan koskemaan Keski- ja Itä-Euroopan jäsenyyttä hakevia maita niin laajasti ja nopeasti kuin mahdollista ja ennen kaikkea seuraavilla aloilla:

- toimivaltaisten viranomaisten - myös poliisi- ja tulliviranomaisten sekä rikostutkintaa hoitavien viranomaisten operatiivinen yhteistyö rikosten ehkäisemisessä, paljastamisessa ja tutkinnassa

- yhteistyö ja yhteiset aloitteet koulutuksen ja jatkokoulutuksen aloilla (Phare-ohjelman ja sellaisten yhteisöohjelmien kuten Robert Schuman, Sherlock ja Odysseus jne. avulla)

- yhteysviranomaisten vaihto ja komennukset

- aseiden käyttö ja erityiset tutkintatekniikat

- järjestäytyneen rikollisuuden vakavien muotojen paljastamiseen liittyvien yksittäisten tutkintatekniikoiden yhteinen arviointi ja rajat ylittävää rikollisuutta koskevan tutkimus-, dokumentointi- ja tilastoverkoston perustaminen

- rikoslainsäädännön asteittainen lähentäminen ja rajat ylittävien rikosten yhteinen tutkinta, kun kyseessä on järjestäytynyt rikollisuus, terrorismi, ihmiskauppa, lasten seksuaalinen hyväksikäyttö, huume- ja asekauppa ja radioaktiivisen materiaalin sekä taideaarteiden ja arvokkaiden kulttuuriesineiden kauppa;

13. Pyytää neuvostoa antamaan Euroopan parlamentille vuosittain kattavan kertomuksen sekä Euroopan unionin ja sen jäsenvaltioiden välisestä yhteistyöstä että yhteistyöstä jäsenyyttä hakevien maiden kanssa;

14. Aikoo päättäväisesti vahvistaa yhteistyötään jäsenyyttä hakevien maiden parlamenttien kanssa näillä aloilla ottamalla nämä teemat aiempaa voimakkaammin esille Euroopan parlamentin ja jäsenyyttä hakevien maiden parlamenttien yhteisissä parlamentaarisissa sekavaliokunnissa ja Keski- ja Itä-Euroopan maiden parlamenttien Euroopan parlamentin kansalaisvapauksien ja sisäasiain valiokuntaa vastaavien valiokuntien kanssa tekemän järjestelmällisen yhteistyön avulla;

15. Kehottaa neuvostoa, komissiota ja jäsenvaltioita toteuttamaan Amsterdamin sopimuksessa esitetyt ulkorajojen valvontaa, turvapaikkaoikeuden myöntämistä ja maahanmuuttoa sekä rikollisuuden ehkäisyä ja torjuntaa koskevat toimenpiteet jatkuvassa vuoropuhelussa Keski- ja Itä-Euroopan kymmenen jäsenyyttä hakevien maiden kanssa ja tutkimaan näiden ehdotukset perusteellisesti sekä tiedottamaan niistä säännöllisesti Euroopan parlamentille ja yhteisille toimivaltaisille parlamentaarisille sekavaliokunnille;

16. Kehottaa neuvostoa ja komissiota saamaan liittymisneuvotteluissa aikaan sen, että jäsenyyttä hakevat maat muuttavat kolmansia maita koskevan viisumipolitiikkansa jo ennen EU-jäsenyyttä EU:n viisumipolitiikan mukaiseksi;

17. Kehottaa neuvostoa ja komissiota huolehtimaan siitä viitaten parlamentin oikeuteen ratifioida liittymissopimukset, että laajentumisneuvotteluissa myönnetään unioniin uusille jäsenvaltioille riittävä Euroopan unionin uusien sisä- ja ulkorajojen valvontaa ja vapaata liikkuvuutta koskeva siirtymäaika;

18. Katsoo samanaikaisesti kuitenkin, että ensi sijalle - myös rahoituksessa - on asetettava kaikki ne toimet, jotka luovat edellytykset vapaan liikkuvuuden täysimittaiselle toteuttamiselle, jotta vältetään liian pitkät siirtymäkaudet, jotka eivät olisi eduksi Keski- ja Itä-Euroopan integraatioprosessille eivätkä laajentuneelle Euroopan unionille oikeusyhteisönä;

19. Ehdottaa tässä yhteydessä pitkän ajan strategiaa, jonka mukaan perustetaan tulevien ulkorajojen valvontaa varten Euroopan unionin rajavalvontaviranomainen, joka välittää koko unioniin kansallisten toimivaltaisten rajavalvontaelinten kokemukset, koska EU:n ulkorajojen valvontaa ei voida jättää pelkästään pohjoisimman, itäisimmän, eteläisimmän ja läntisimmän jäsenvaltion hoidettavaksi, vaan yhteisön täytyy tukea ulkorajojen valvontaa sekä teknisesti että rahoittamalla sitä;

20. Kehottaa neuvostoa ja komissiota uusia liittymiskumppanuuksia luotaessa mahdollistamaan sen, että Euroopan unioni voi antaa Phare-ohjelman varoista rahoitustukea niihin investointeihin, joita EU:n jäseniksi liittyvien maiden on tehtävä uudenaikaistaessaan tulli-infrastruktuuriaan;

21. Kehottaa puhemiestään välittämään tämän päätöslauselman neuvostolle, komissiolle, tuomioistuimelle, Europolille, jäsenvaltioiden ja Keski- ja Itä-Euroopan kymmenen jäsenyyttä hakeneen maan hallituksille ja parlamenteille.